Пенчо Славейков
Нощ преваля. Зад гори…

chitanka.info

Нощ преваля; зад гори

ясен месечко се скри,

ей зора ще сипне скоро —

сбогом, жадена изгоро!

Що е, че съм разделен

аз от теб? Нали весден

мила на сърце те нося —

сбогом, птичко свилокоса!

Скоро пак ще притъмней.

Славей песен щом запей,

ти възчаквай ме тогива —

сбогом, моя желбо жива!

Не чезни, а имай мен

мило на сърце весден —

би ще времето крилато…

Сбогом, мое златно злато!

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.